**CODE CLUB U SVAKOJ ŽUPANIJI**

VELIKA TURNEJA U SKLOPU PROJEKTA “HRVATSKA STVARA” KREĆE IZ VUKOVARA

U srijedu, 28. veljače, u **Vukovaru** započinje velika turneja u sklopu projekta „Hrvatska stvara“, kojom se kod mladih želi potaknuti inovativnost i kreativnost te povećati interes za tehničku kulturu, prirodoslovna i znanstvena područja te poduzetništvo.

U svakoj od županija, u suradnji s **Hrvatskom zajednicom tehničke kulture**, održat će se *eventi* predstavljanja projekta koji su otvoreni za javnost, a pozvani su svi zainteresirani za uključivanje u projekt na bilo koji način. Raspored dolaska u pojedinu županiju može se pronaći na web stranicama projekta: <http://www.hrvatskastvara.eu/raspored-turneje/>

Predstavljanje će započeti motivacijskim predavanjem, odnosno pričom o iskustvima vezanim uz gradnju tehnološke tvrtke **STEMI** koju su prepoznali i svjetski giganti poput Amazona, Intela i Googlea. Na taj se način želi insprirati mlade, ukazati im na tehnološku budućnost te ih potaknuti da rade na vlastitim projektima.

Nakon toga predstavit će se **Code Club Hrvatska**, svjetska mreža volonterskih klubova programiranja za djecu koja je krenula iz Velike Britanije. Uslijedit će *hands on* radionica za djecu kako bi se predstavila Code Club inicijativa koja će poslužiti kao platforma za provođenje projekta.

„Naš je cilj inspirirati djecu da grade i šire svoje ideje, učeći putem. Želimo da kad djeca napuste Code Club krenu u potragu za drugim digitalnim aktivnostima, bilo to u njihovo slobodno vrijeme, u školi ili u odabiru karijere. Želimo da steknu vještine koje su im korisne – ne samo da nauče programirati, već da uče i računalno razmišljati (*computational thinking*), rješavati probleme, surađivati i podijeliti znanje.“ – rekao je Marin Trošelj iz STEMI-ja.

Code Club je svjetska volonterska mreža besplatnih klubova programiranja za djecu. Trenutno postoji **više od 10 000 klubova** u 130 zemalja svijeta. Njihov cilj nije da svi postanu programeri, nego da mladi imaju priliku zajedno istraživati i razvijati svoje ideje, da u suradnji s vršnjacima razvijaju digitalne vještine i kreiraju zajedničku budućnost bez obzira koju karijeru odabrali.

„Code Club je odlična inicijativa jer omogućuje mladima ulazak u svijet digitalnih tehnologija i stvaranja bez obzira na njihovu lokaciju ili imovinsko stanje. Gradeći zajednicu volontera razvija civilno društvo i ukazuje mladima na potrebu vraćanja vrijednosti u društvo.” – kaže Ana Nikolić iz Udruge Programerko.

Pokretanjem Code Cluba županije dobivaju pristup pripremljenim projektima za programiranje u Scratchu, izradi web stranica, programiranju u Pythonu, kao i projektima za fizičko programiranje koristeći Microbit ili Raspberry Pi. Također, prvi koji se uključe u svakoj od njih dobit će i 2 **STEMI hexapod robota** s **bogatim edukacijskim kurikulumom** iz 3D modeliranja, izrade mobilne aplikacije i Arduino programiranja. Na taj način djecu očekuje švedski stol mogućnosti, a na njima je da zajedno s edukatorima odluče što ih najviše zanima te da se zajedno upuste u avanturu stvaranja.

Ono što ovim projektom organizatori žele predstaviti mladima, odnosno što se danas pruža mladima, jest Hrvatska kakva će biti sutra, Hrvatska koja se hvata u koštac s izazovima i inovacijama, koja se umrežava da bi postigla vrhunske rezultate, stoga se pozivaju svi zainteresirani da se pridruže na predstavljanju projekta.

Projekt se izvodi uz pokroviteljstvo Ministarstva znanosti i obrazovanja, a omogućili su ga Zagrebačka banka i Školska knjiga uz ostale sponzore. Za provedbu projekta odgovorni su STEMI d.o.o. i Udruga Programerko kao predstavnik Code Cluba Hrvatska, uz podršku partnera Veleposlanstva Ujedinjene Kraljevine Velike Britanije i Sjeverne Irske, Hrvatske zajednice tehničke kulture te Netokracije. Projekt se može pratiti na web stranicama [www.hrvatskastvara.eu](http://www.hrvatskastvara.eu).

**„Zajedničkim snagama omogućimo mladima da postanu stvaraoci bolje budućnosti“**

Za više informacija, molimo da nas kontaktirate putem e-mail adresa [marin@stemi.education](mailto:marin@stemi.education) i [ana.nikolic@codeclubcroatia.org](mailto:ana.nikolic@codeclubcroatia.org) ili na brojeve mobitela 091 444 0605 i 091 725 7173.

